รัฐเตรียมมาตรการช่วยเหลือเหยื่อม็อบรอบ 2
รัฐบาลเตรียมวางแนวทางช่วยเหลือผู้ประกอบการที่ได้รับความเสียหายจากการชุมนุมรอบ 2 หลังเคลมประกันไม่คืบ
30 มิ.ย. 2553

รัฐบาลเตรียมวางแนวทางช่วยเหลือผู้ประกอบการที่ได้รับความเสียหายจากการชุมนุมรอบ 2 หลังเคลมประกันไม่คืบ
นายกอร์ปศักดิ์ สภาวสุ เลขาธิการนายกรัฐมนตรี ประธานกรรมการช่วยเหลือผู้ประกอบการและลูกจ้างที่ได้รับผลกระทบจากการชุมนุม เปิดเผยว่า จากการที่ผู้ประกอบการซึ่งไม่มีประกันภัยคุ้มครองการก่อการร้าย และ ยังไม่ได้รับการชดเชยค่าสินไหมทดแทน กำลังหามาตรการช่วยเหลือภายใต้เงื่อนไขว่าทุกรายไม่มีประกันภัย 
ทั้งนี้ เพื่อให้ความช่วยเหลือร้านค้าที่ถูกไฟไหม้ และ ช่วยเหลือร้านค้าที่ไฟไม่ไหม้ แต่เสียหายจากการถูกน้ำดับเพลิง ซึ่งทางคณะทำงานจะเข้าไปทำการตรวจบัญชีเพื่อหามูลค่าสินค้า จะได้ทราบมูลค่าความเสียหายที่แท้จริง โดยจะนำเงินภาษีเข้ามาช่วยเหลือ คาดว่าอีกประมาณ 2 สัปดาห์จะมีกรอบความช่วยเหลือรอบทึ่ 2 ออกมาเป็นเงินแบบให้เปล่า ต่อจากรอบแรก ที่มีการให้ความช่วยเหลือไปแล้ว 5 หมื่นบาท และอาจจะมีการนำเรื่องภาษีเข้ามาช่วยผู้เสียหายด้วย
นอกจากนี้ ยังได้ทำความตกลงกับทางสำนักงานคณะกรรมการกำกับและส่งเสริมการประกอบธุรกิจประกันภัย(คปภ.) ว่า เงินช่วยเหลือที่บริษัทประกันภัยจ่ายให้กับผู้เอาประกันภัยที่ไม่มีความคุ้มครองก่อการร้าย เมื่อผู้เอาประกันภัยรับมาแล้ว ไม่ถือว่าเป็นการสรุปยอมความ สามารถที่จะฟ้องร้องบริษัทประกันภัยได้ หากชนะคดี สิทธิประโยชน์ทางภาษีที่ได้จากรัฐ ถือว่าได้เลย ไม่ต้องนำมาคืนรัฐบาล
“ปัญหาใหญ่ที่สุดและแก้ยากที่สุดคือ ผู้ที่ทำประกันภัยอาจไม่ได้รับการชดเชย ด้วยเหตุผลที่ว่า เป็นการก่อการร้าย ซึ่งถึงวันนี้ไม่มีใครบอกได้ นอกจากศาล ซึ่งศาลมีถึง 3 ศาล อาจใช้เวลา 7-8 ปี จึงอยากให้บริษัทประกันคิดให้ดี และน่าจะดูแลลูกค้าได้เร็วกว่านั้น”นายกอร์ปศักดิ์ กล่าว
สำหรับ มาตรการช่วยเหลือผู้ที่ได้รับความเสียหายจากการชุมนุมของกลุ่มนปช.ที่รัฐบาลมีออกมาก่อนหน้านี้ ประกอบด้วย กรุงเทพมหานคร ได้ให้เงินช่วยเหลือแก่ผู้ที่ที่อยู่อาศัยถูกไฟไหม้รายละ 1 หมื่นบาท โดยจ่ายให้แก่ผู้เสียหายแล้ว 992 ราย อยู่ระหว่างการเรียกพิจารณาอีก 700-800 ราย
นอกจากนี้ ในส่วนของผู้ประกอบการร้านค้าให้ความช่วยเหลือ 5 หมื่นบาท ได้จ่ายไปแล้ว 2,009 ราย และรอบ 2 จะจ่ายให้อีก 2,000 รายภายใน 2-3 วันนี้ โดยขณะนี้อยู่ระหว่างการตรวจสอบหลักฐาน จากทั้งหมดที่มีการขึ้นทะเบียนไว้กับทางกรุงเทพมหานคร 6.2 หมื่นราย